Kéry, Marián, poslanec NR SR (2019-10-28):
Ďakujem za slovo. Pán predseda Národnej rady Slovenskej republiky, panie poslankyne, páni poslanci, na úvod musím skonštatovať, že ma mrzí, že konštruktívna debata z prvého čítania sa nepreniesla aj do dnešnej debaty. Častokrát to bolo príliš nervózne až žlčovité. Začnem tým, že mrzí ma aj skutočnosť, že viacerí z vás nerešpektujú vyhlásenie Štátnej komisie pre voľby a kontrolu financovania politických strán, ktorá naozaj skonštatovala, že kolónka zamestnanie je zneužívaná na kandidátnej listine a keďže všetky údaje z kandidátnej listiny sa prenášajú aj na hlasovací lístok, tak sa nachádzajú nesprávne údaje na hlasovacom lístku. Pán poslanec Poliačik, či sa vám to páči alebo nie, jednoducho musíte sa zmieriť s tým, že Team Vallo nie je zamestnanie a nie je to pravdivý údaj, ktorý bol v komunálnych voľbách na kandidátnej listine v komunálnych voľbách. A všetci sme sa zhodli na tom v rámci koalície, že s týmto musíme niečo urobiť. A ten rozdiel, ktorý sa vám nejakým spôsobom nedarilo dlhšie dešifrovať, až teraz na záver vám, pán poslanec Dostál, je v tom, že my sme sa rozhodli s kolegom Nemkym predložiť návrh, ktorý výrazným spôsobom oseká možnosť dať do zamestnania ľubovoľne, čo si niekto, nejaký kandidát zmyslí. Robíme to tým, že sa nebudú môcť používať napríklad vlastné podstatné mená. A kolegovia zo Slovenskej národnej strany si myslia, že napriek tomuto nášmu návrhu sa naďalej bude zneužívať kolónka zamestnanie, a preto prichádzajú s vlastným návrhom, aby tá kolónka zamestnanie vôbec nebola na kandidátnej listine a teda ani na hlasovacom lístku. Ja však musím byť konzistentný s tým, čo som povedal v prvom čítaní, že si myslím, že pri komunálnych voľbách, ak máme kandidátov s rovnakým menom a priezviskom, sú práve tri údaje, ktoré môžu takýchto kandidátov rozlíšiť, a to je titul, vek a zamestnanie. Druhá vec, ktorá takisto vyvolala búrku nevôle, ale ja som to, pán poslanec Dostál, pamätáte sa dobre, ešte v prvom čítaní dopredu avizoval, že budem mať ambíciu, aby nezávislý kandidát sa zákonom zmenil na definíciu kandidát bez politickej príslušnosti. Dopredu som to povedal. Boli ste, vedeli ste to, že s týmto prídem, a predsa to teraz u vás vyvolalo veľké nasrdenie. Nielen, nemyslím len vás osobne, ale aj ďalšiu časť opozície. Pán poslanec Poliačik, pán poslanec Dostál, Osuský a ďalší, kritizujete to, že nebude to dobré, ten názov „bez politickej príslušnosti“, lebo sa to môže ďalej zneužívať. Ale to, že dneska sa zneužíva „nezávislý kandidát“, to vám absolútne nevadí. A posledná vec, pán poslanec Budaj, vy ste tu podstatnú časť neboli, ale drvivá väčšina zmien sa dotýka dátumu 1. máj 2020. Prebehnú voľby do Národnej rady Slovenskej republiky a prebehnú aj doplňujúce komunálne voľby. Jediná zmena je, čo sa týka 50-dňového moratória, to sa bude dotýkať už súčasných volieb, ktoré budú onedlho vyhlásené, volieb do Národnej rady Slovenskej republiky. A opäť všetci ste hovorili len o tom, ako budú, občania nebudú môcť dostávať informácie, ale nechcete vidieť, že na druhej strane dostávajú dezinformácie a niekedy je to robené tendenčne, na drzovku. Svedčí, ja poviem jeden konkrétny príklad. Keď sa konali prezidentské voľby, bol zverejnený prieskum. Pani Čaputová 15 %, pán Mistrík 16 %. Behom dvoch týždňov sa pán Mistrík vzdal kandidatúry a vyšiel posledný predvolebný prieskum, takže sme asi očakávali, že keď sa tieto dve čísla spoja, bude to číslo okolo 31 %, aj to sa nie vždy stáva, že keď sa nejaký kandidát vzdá v prospech druhého, že automaticky všetci jeho voliči prejdú k tomu druhému. Takže očakávali sme maximálne 31 %. A viete, aký bol výsledok? 53 %. A výsledok reálny prvého kola o pár dní nato 41 %. Rozdiel 12 bodov. To je tá štatistická odchýlka, pán poslanec Poliačik? Ale, samozrejme, vy to nechcete vidieť, vy progresívci, vy máte len plné ústa liberálnej parlamentnej demokracie, ale krivíte ju tak, ako sa hodí vám. Ďakujem pekne za pozornosť. (Reakcia z pléna.)